Frakkar fá góðar fréttir frá Mexíkó
Mexíkóskur dómstóll skoðar nú mál Florence Cassez, franskrar konu sem var dæmd í sextíu ára fangelsi fyrir mannrán, og er jafnvel talið að hún verði látin laus.
Forseti Frakklands, Nicolas Sarkozy, fagnaði þessum fréttum í dag og sagði þetta fyrstu góðu fréttirnar af máli Cassez í fimm og hálft ár.
Hún var dæmd fyrir að hafa tekið þátt í mannráni með mexíkósku glæpagengi, Zodiac. Er meintur höfuðpaur samtakanna sagður vera unnusti Cassez.
Sarkozy segir í samtali við BFMTV-fréttastöðina í dag að hann hafi rætt við Cassez í síma fyrir viku og hvatt hana til þess að halda ró sinni.
Málið hefur haft slæm áhrif á samskipti Frakklands og Mexíkó en Sarkozy hefur ítrekað reynt að fá Cassez framselda til Frakklands.
Ríkisstjórn Mexíkó hætti á sínum tíma við mexíkóska menningarhátíð sem halda átti í Frakklandi þar sem Sarkozy hótaði að tileinka hátíðina Cassez.
Mexíkóski dómarinn Arturo Zaldivar hefur leitað til hæstaréttar um að taka mál Cassez upp og láta hana þegar lausa úr haldi. Fimm dómarar hæstaréttar munu greiða atkvæði um beiðni Zaldivars.
Hann segir að Cassez hafi verið neitað um að fá að hitta ræðismann Frakklands, mál hennar hafi ekki verið sent strax til saksóknara árið 2005 þegar hún var handtekin líkt og lög kveða á um. Segir hann að Cassez, sem er nú 37 ára að aldri, hafi verið skilin eftir í fangaklefa í algjöru reiðileysi.
Lögmaður Cassez á von á því að niðurstaða hæstaréttar liggi fyrir hinn 21. mars nk.
Áfrýjunardómstóll í Mexíkó hafnaði því á síðasta ári að blettur hefði fallið á sakfellingu Cassez þrátt fyrir að hún hefði verið handtekin undir kastljósi fjölmiðla sem sendu beint út frá handtökunni.
Cassez hefur alltaf neitað því að hafa vitað um mannránið og að hún sé gerð að blóraböggli af stjórnvöldum sem vilji sýna fram á að mannrán verði ekki liðin í Mexíkó.
Mexíkóskur dómstóll skoðar nú mál Florence Cassez, franskrar konu sem var dæmd í sextíu ára fangelsi fyrir mannrán, og er jafnvel talið að hún verði látin laus.
Forseti Frakklands, Nicolas Sarkozy, fagnaði þessum fréttum í dag og sagði þetta fyrstu góðu fréttirnar af máli Cassez í fimm og hálft ár.
Hún var dæmd fyrir að hafa tekið þátt í mannráni með mexíkósku glæpagengi, Zodiac. Er meintur höfuðpaur samtakanna sagður vera unnusti Cassez.
Málið hefur haft slæm áhrif á samskipti Frakklands og Mexíkó en Sarkozy hefur ítrekað reynt að fá Cassez framselda til Frakklands.
Mexíkóski dómarinn Arturo Zaldivar hefur leitað til hæstaréttar um að taka mál Cassez upp og láta hana þegar lausa úr haldi.